የኦሮሚያ ግብርና ቢሮ ውጤታማ ለሆኑ አርሶአደሮችና ባለሙያዎች የእውቅና ሽልማት ሊሰጥ መሆኑ ተገለጸ
ባለፉት ሁለት አመታት በግብርናው ዘርፍ ከፍተኛ ውጤት ላስመዘገቡ 560 የሚደርሱ ድጋፍ ሰጭ አርሶ አደሮች እና ባለሙያዎች  የእውቅና ሽልማት ሊሰጥ መሆኑን የኦሮሚያ ግብርና ቢሮ ገልጿል፡፡የኦሮሚያ ክልል ግብርና እና ተፈጥሮ ሃብት ኃላፊ አቶ ዳባ ደበሌ እንደገለጹት ባለፉት ሁለት አመታት የተለያዩ ምርጥ ዘሮችን በመጠቀም ምርትና ምርታማነትን በማስፋፋት አርሶ አደሩን ተጠቃሚ ለማድረግ ሲሰራ ነበር ተብሏል፡፡በማህበረሰቡ ውስጥ ዝቅተኛ፣ መካከለኛ እና  ከፍተኛ ገቢ ያላቸውን አርሶ አደሮች በክላስተር በማደራጀት እና ብድር በማመቻቸት በኩታ ገጠም በማረስ የተሻለ ገቢ መሰብሰብ መቻሉ ተጠቅሷል፡፡የተገኙትን ምርቶች ለገበያ ለማቅረብ እና ተፈላጊነታቸውን ለመጨመር አዲስ አበባን ጨምሮ በተለያዩ የኦሮሚያ ክልል ከተሞች የባዛርና የአውደርዕይ መርሃ ግብር በማዘጋጀት የማስተዋወቅ ስራ እንደሚሰራ የዘርፉ ኃላፊ አቶ ዳባ ደበሌ ተናግረዋል፡፡የደንና ችግኝ ተከላ ከግብርው ዘርፍ ጋር አዋህዶ ለመስራት መታሰቡን የገለጹት ኃላፊው በግብርናው ዘርፍ ምርምር የሚያደርጉ ባለሙያዎችና ድጋፍ ሰጭ አካላትን በማሰማራት በቀጣይ የተሻለ ስራ ለመስራት መታቀዱን ገልጸዋል፡፡ምርትና ምርታማነትን የሚያሻሽል ዘመናዊ አሰራርን በመከተል አርሶ አደሩን ወደ ተሻለ የአመራረት ዘዴ ለመቀየር ታቅዶ እየተሰራ እንደሆነም ተጠቁሟል፡፡(በብርሃኑ አበራ)